Kap. 1820

Prop. 189 S

(2012–2013)
Proposisjon til Stortinget (forslag til stortingsvedtak)

Endringer i statsbudsjettet 2013 under Olje- og energidepartementet (flommen på Østlandet mai 2013)

Tilråding fra Olje- og energidepartementet 23. august 2013, godkjent i statsråd samme dag. (Regjeringen Stoltenberg II)

Dokumentet på regjeringen.no

1 Innledning

I mai 2013 førte mye nedbør og snøsmelting til flom og betydelige skader mange steder på Østlandet.

Flomhendelsen har ført til et stort behov for krisetiltak, opprydning, reparasjon og gjennomføring av sikringstiltak. Krisetiltak omfatter kortsiktige tiltak som blir satt i verk under og like etter en flom for å avverge akutt fare for skader. Opprydning og reparasjon av sikringstiltak som er skadet under flommen må gjennomføres for å avverge nye skader ved neste flom. I tillegg vil det i noen tilfeller være behov for å følge opp opprydning og reparasjon med mindre, permanente tiltak.

I Kvam i Nord-Fron kommune var det spesielt store ødeleggelser etter flommen. NVE er i gang med opprydning i Kvam etter flommen, og det er behov for å komme raskt i gang med et nytt permanent sikringstiltak.

2 Forslag om endring av bevilgning og fullmakt

Norges vassdrags- og energidirektorat har kartlagt behovet for krisetiltak, opprydning, reparasjon av sikringstiltak og mindre, permanente tiltak som følge av flommen på Østlandet i mai 2013. Dette beløper seg til 80 mill. kroner, hvorav 15 mill. kroner vil kunne utbetales i 2013.

I tillegg vil det påløpe 15 mill. kroner i 2013 til oppstart av arbeidene med det permanente sikringstiltaket i Kvam.

På bakgrunn av det som er omtalt over, foreslås det en tilleggsbevilgning og fullmakt til å pådra forpliktelser utover gitt bevilgning på til sammen 95 mill. kroner i 2013 til krisetiltak, opprydning, reparasjon som følge av flomhendelsene i mai 2013, samt oppstart av sikringstiltak i Kvam.

Forslag til tilleggsbevilgning fordeler seg med 3 mill. kroner under kap. 1820, post 01 Driftsutgifter, 25 mill. kroner post 22 Flom- og skredforebygging og 2 mill. kroner under post 60 Tilskudd til flom- og skredforebygging. Videre foreslås det å øke fullmakten til å pådra forpliktelser utover gitt bevilgning med 55 mill. kroner under kap. 1820, post 22 Flom- og skredforebygging og 10 mill. kroner under post 60 Tilskudd til flom- og skredforebygging.

Distriktsandel for tiltak som gjennomføres under kap. 1820, post 22 settes til 5 prosent for opprydning, reparasjon og sikringstiltaket i Kvam. Dette rokker ikke ved prinsippet om 20 prosent distriktsandel ved planlagte sikringstiltak, jf. Meld. St. 15 (2011–2012). Distriktsandel blir først innbetalt etter at anleggene er ferdigstilt. Det budsjetteres derfor ikke med økt innbetaling av distriktsandel i 2013. Olje- og energidepartementet vil komme tilbake til dette i 2014.

Kap. 1820 Norges vassdrags- og energidirektorat

Post 01 Driftsutgifter

Det vises til omtale over og økte driftsutgifter som NVE har som følge av flomhendelsene våren 2013. På den bakgrunn foreslås det å øke bevilgningen med 3 mill. kroner, til 471 mill. kroner.

Post 22 Flom- og skredforebygging, kan overføres, kan nyttes under postene 60 og 72

Det vises til omtale over. Det foreslås å øke bevilgningen med 25 mill. kroner, til 170,3 mill. kroner.

Videre foreslås fullmakten til å pådra forpliktelser utover gitt bevilgning økt fra 50 til 105 mill. kroner, jf. Forslag til vedtak II.

Post 60 Tilskudd til flom- og skredforebygging, kan overføres, kan nyttes under postene 22 og 72

Det vises til omtale over. Det foreslås å øke bevilgningen med 2 mill. kroner, til 16 mill. kroner.

Videre foreslås fullmakten til å pådra forpliktelser utover gitt bevilgning økt fra 10 til 20 mill. kroner, jf. Forslag til vedtak II.

Tilråding

Olje- og energidepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om endringer i statsbudsjettet 2013 under Olje- og energidepartementet (flommen på Østlandet mai 2013).

Vi HARALD, Norges Konge,

stadfester:

Stortinget blir bedt om å gjøre vedtak om endringer i statsbudsjettet 2013 under Olje- og energidepartementet (flommen på Østlandet mai 2013) i samsvar med et vedlagt forslag.

Forslag
til vedtak om endringer i statsbudsjettet 2013 under Olje- og energidepartementet (flommen på Østlandet mai 2013)

I

I statsbudsjettet for 2013 gjøres følgende endringer:

Utgifter:

Kap. | Post | Formål | Kroner
1820 |  | Norges vassdrags- og energidirektorat |
| 01 | Driftsutgifter forhøyes med | 3 000 000
|  | fra kr 468 000 000 til kr 471 000 000 |
| 22 | Flom- og skredforebygging, kan overføres, kan nyttes under postene 60 og 72, forhøyes med | 25 000 000
|  | fra kr 145 300 000 til kr 170 300 000 |
| 60 | Tilskudd til flom- og skredforebygging, kan overføres, kan nyttes under postene 22 og 72, forhøyes med | 2 000 000
|  | fra kr 14 000 000 til kr 16 000 000 |

II

Fullmakt til å inngå forpliktelser utover gitt bevilgning

Stortinget samtykker i at Olje- og energidepartementet i 2013 kan pådra seg forpliktelser utover gitte bevilgninger innenfor følgende beløp:

Kap. | Post | Betegnelse | Samlet ramme
1820 |  | Norges vassdrags- og energidirektorat |
| 22 | Flom- og skredforebygging | 105 mill. kroner
| 60 | Tilskudd til flom- og skredforebygging | 20 mill. kroner